Triatlon on viie ala kombinatsioon – ujumisele, rattale ja jooksule võib arvestada juurde vahetusala ning söömise. Kõiki neid tuleb harjutada selleks, et minna võistlusele vastu hea enesetundega.
Kuidas süüa/juua nädal enne võistlust?
Hoia menüü lihtne. Pole mõtet süüa nagu Rootsi lauas, kus proovitakse paljusid eri toitaineid. Raudmees Marko Alberti võistluseelse päeva söök koosneb peamiselt järgmisest: piim, kaerahelbed, kaeraküpsised, pasta, kana, riis, kala, kohv. Märksõnadeks on lihtsus ja asjade vähesus. Kõik selleks, et seedimist vähem koormata.
Söö seda, mida kõht teab. Kogenud tegija paneb oma menüü paika juba ettevalmistusperioodi ajal. Enne võistlust võiks süüa üldjoontes samu asju nagu enne raskemaid treeninguid. Juhul, kui lõunaks pasta, õhtusöögiks riis või kartul töötas enne pikka treeningut suurepäraselt, siis tasub usaldada kogemust ja kõhutunnet.
Väldi “raskeid” toitusid (rasvaseid ja raskeltseeditavaid) juba paar päeva enne starti. Siia nimekirja kuuluvad nt sealiha, pähklid, kapsad jms. Ära liialda ka värske kraamiga. Vähenda puu- ja juurviljade söömist päev enne starti, sh hoidu kõhugaase tekitavatest viljadest nagu õunad, apelsinid jt tsitruselised. Hoidu kiudainetest. Kui muidu on kiudained head seedekulgla tööks, siis enne võistlust tasub nendest hoiduda.
Söö mõistlikus koguses. Ära suru meeletutes kogustes toitu sisse. Söö sama suuri koguseid nagu igapäevaselt. Pigem söö tihedamini kui rohkem korraga. Ei pea sööma üle! See on võistluspäeva kõhuprobleemide alus!
Joo piisavalt. Võistluseelsel päeval joo seni, kuni hakkad WC-s käima iga 1-1,5 tunni tagant. Vedelik peaks olema mineraliseeritud vesi. Palavate ilmadega sobivad nagu rusikas silmaauku GO Hydro joogitabletid.
Kokkuvõttes on edu võti mõelda kogu võistluseelsete päevade menüü läbi juba nädala alguses. Sealhulgas mõtle läbi kõik vahepalad. Väldi hetki, mil kõht läheb võistluseelsel päeval järsku tühjaks kohas, kus saab osta ainult jäätist. Ennetamaks taolisi olukordi võiks seljakotis või taskus olla energiabatoon, banaan või muu vahepala. Peaasi, et hästi õlitatud organismi ei satuks asjatult ühtki liivatera. Õige söömine annab hea enesetunde ning hea enesetunne aitab enesekindlamalt katsumusele vastu minna.
Sa lähed kindla peale välja, mina ka!
Nii mõnelgi seisab laupäeval ees täispikk triatlon. Panime kirja, mida võiksid võistluspäeval toitumise osas meeles pidada.
Võistluse ajal tuleks süüa/juua ainult eelnevalt läbiproovitud asju. „Millegipärast on levinud mõtlemine, et trennis võib süüa juustuvõileibu ja võistluse kätte jõudmisel võetakse korralikku sporditoitu. Kui sa ei ole harjunud maitsega ning tootega, mida sa võistlustel tarvitad, riskid teadlikult sellega, et toit sulle ei sobi,“ manitseb raudmees Marko Albert.
Võistluse ajal toitumisel tasub arvestada järgmiste näpunäidetega:
Söö ja joo regulaarselt. Albert tarbib distantsil vedelikku keskmiselt iga 12 minuti järel ja sööb iga 30 minuti tagant, aga see võib olla väga individuaalne. Iga võistlustunni kohta võiks sul kaasas olla näiteks üks järgnevatest kombinatsioonidest: kaks energiageeli ja väheses koguses spordijooki; üks energiageel ning spordijook või üks energiabatoon ja spordijook.
Krampide vastu aitab sool. Iga 30 minuti tagant võiks võtta kas ühe GO Energy+ Electrolyte geeli (sisaldab 0,3g soola) või ühe soolakapsli. „Magneesiumi rohkel tarvitamisel tekivad minul kõhuprobleemid, seega eelistan tarbida soola. Ma ei mõista sportlaste seas levinud arusaama ja linnalegendi, et magneesiumi üledoseerimine aitab krampe vältida,“ on kirjeldanud oma kogemust Albert.
Kuuma ilma reeglid. Mida palavam on ilm, seda rohkem võiks energia tulla vedelal kujul, näiteks geelidest ja spordijoogist. Pea meeles, et spordijook võiks olla isegi kaks korda lahjem kui soovitus tooteetiketil. Igas joogipunktis võiks juua/süüa – vastasel juhul peab olema mõni mõjuv põhjus. See, mis juhtus selle aasta IRONMAN 70.3 Otepää võistlusel pikaaegse liidriga jooksudistantsi viimasel viiel kilomeetril tõestab, et energia lõppemisel kaob jaks.
Eelista testitud maitseid. Võta võistlusele kaasa ainult neid tooteid ja maitseid, mis on sulle talutavad. Kui maitse või lõhn on vastumeelne, siis ei taha sa seda kindlasti ka võistluse ajal. Osasid maitseid ei pruugi sinu kõht tahta vastu võtta. Ka Albertil on energiageelidest vaid 2-3 maitset, mida ta kasutab. Taaskord, ei võistluseelne ega – aegne toitumine pole maitsenaudingute otsimise koht.
Juhul, kui vaatamata kõigele hakkab piinama kõhuhäda, võiks aeglustada tempot ning mitte suruda endale sööki juurde. Piisab, kui lihtsalt keha veidi jahutada ning suud loputada.
Rahvatriatlon. Neil, kes plaanivad osaleda Telia 4:18:4 triatlonil, ei tasu üle mõelda. Tuleks kasutada kainet mõistust – piisab ühest joogipudelist rattal ning energiageelidest. Kuna pingutus on siiski suhteliselt lühiajaline (vähem kui 60 minutit), siis on võimalik põhitöö ära teha eelneva normaalse toitumisega.